钦定古今图书集成/明伦汇编/官常典/第493卷 > 论惟贞
## 钦定古今图书集成/明伦汇编/官常典/第493卷 > 论惟贞

按《唐书论弓仁传》：“弓仁孙惟贞，名瑀，以字行，志向恢
大。开元末为左武卫将军。肃宗在灵武，以卫尉少卿
募兵绥银，阅旬，众数万，从还凤翔，迁光禄卿，为元帅
前锋讨击使。战陜州，以功进殿中监。史思明攻李光
弼于河阳，周摰以兵二十万陈城下，惟贞请锐卒数
千，凿数门出，自旦及午，苦战破之，光弼表为开府仪”
同三司。光弼讨史朝义，以惟贞守徐州。贼将谢钦让
据陈，乃假惟贞颍州刺史，斩贼将，降者万人，封萧国
公，实封百户。光弼病，表以自代，擢之领军卫大将军，
为英武军使，卒